Dilluns comença el procés de votació per triar el sistema de recollida de fem
31 de Enero de 2020

Carcaixent

El dilluns comença el procés de votació per triar el sistema de recollida de fem que es vol per a localitat. Podran votar totes les persones empadronades a Carcaixent que a 1 de gener de 2020 tinguen complits els 16 de forma telemàtica en la web o app municipal o presencialment en els llocs que s’habilitaran a l’efecte matí i vesprada en diferents llocs de la localitat. L’opció amb menys vots serà descartada i seguidament es farà un estudi de viabilitat de les dues opcions més votades que determinarà el pròxim sistema de recollida de fem en Carcaixent que entrarà en funcionament durant 2020.

Davant de la finalització del contracte del servei de recollida de fem en el municipi, l’Ajuntament de Carcaixent vol plantejar a la ciutadania la possibilitat de valorar mantindre el model actual o canviar-lo per altre. Els sistemes entre els que es podrà triar són: el sistema actual amb repartiment i retirada diària de contenidors millorat, recollida porta a porta o contenidors al carrer fixes. Des de l’Ajuntament s’ha realitzat una campanya informativa amb tallers i xarrades i s’ha repartit material informatiu en domicilis i establiments.

El procés de votació començarà el dilluns a les 10:30 hores i finalitzarà el divendres a les 20 hores. Per a poder votar s’haurà d’introduir el DNI i any de naixement i moure les caselles per triar el sistema segons l’ordre de preferència. Durant tota la setmana van habilitar-se llocs de votació presencials que comptaran amb personal municipal per tal de facilitar el vot a aquelles persones que els resulte complicat la votació telemàtica. Els llocs i hores son les següents:

Dilluns 3

De 10.30-13 h AAVV Les Barraques | De 17.30-20 h AAVV Cogullada

Dimarts 4

De 10.30-13 h Mercat | De 17.30-20 h AAVV La Muntanyeta

Dimecres 5

De 10.30-13 h AAVV Quatre Camins | De 17.30-20 h CIM

Dijous 6

De 10.30-13 h AAVV Santa Bàrbara | De 17.30-20 h Piscina

Divendres 7

De 10.30-13 h Ajuntament | De 17.30-20 h Mercat i CIJ

Durant estes setmanes s’han realitzat accions a peu de carrer i tallers participatius amb associacions veïnals, comerç, alumnat de l’IES, CIM i públic en general en els que s’ha informat sobre els diferents sistemes a implantar per a crear un espai de debat i intercanvi d’opinions. Per tancar, hui tindrà lloc un debat amb experts amb ponents i representants d’entitats municipals per presentar les propostes i les bondats i limitacions de cada model.